Wikimedia Commons Jekk kont qed issuq fl-aħħar ġimgħat u nnutajt uffiċjali tal-Pulizija jżommu apparat f'idejhom, dan jaf kien speed gun li jintuża biex tiġi kkalkulata l-veloċità tal-vettura tiegħek. L-ispeed gun huwa apparat li jintuża mill-Pulizija f'toroq fejn m'hemmx speed cameras kif ukoll f'dawk it-toroq b'rata għolja ta' inċidenti. Minkejja li s-sewwieqa jħossu li għandhom ikunu infurmati b'tabelli simili għal dawk li jindikaw speed camera, dan ma japplikax għall-ispeed guns. Kelliem għall-Pulizija spjega lil Newsbook.com.mt li l-Pulizija mhijiex obbligata bil-liġi li tinforma lis-sewwieqa li qed jintuża speed gun fit-triq li qed isuqu fiha. Spjega li l-liġijiet Maltin jirregolaw it-tabelli fit-toroq u għaldaqstant, il-Pulizija ma tistax taqbad u twaħħal tabella biex tinforma lis-sewwieqa li hemm speed gun fil-qrib. Il-liġi Maltija ma tagħmel l-ebda referenza għal intrappolament li jfisser li wieħed ma jistax juża din id-difiża jekk jiġi mħarrek b'dan l-apparat. Bħalissa, il-Korp tal-Pulizija għandu erba' speed guns li qed jagħmel użu minnhom. Mill-bidu tal-2021 sal-lum inqabdu bihom 796 sewwieq li kienu qed isuqu b'veloċità eċċessiva. Il-biċċa l-kbira nqabdu f'Ħ'Attard, in-Naxxar u Ħal Qormi. Fl-2019, il-Maġistrat Joe Mifsud ippropona biex il-Pulizija tagħmel użu minn mobile speed cameras, speċjalment fil-bypass tas-Siġġiewi, biex jinqabdu aktar sewwieqa traskurati. Aqra aktar: Il-Maġistrat Mifsud jirrakkomanda mobile speed cameras għall-bypass tas-Siġġiewi KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook